钦定古今图书集成/明伦汇编/交谊典/第038卷 > 邵二泉集 > 《见张文定公》黄庭坚
## 钦定古今图书集成/明伦汇编/交谊典/第038卷 > 邵二泉集 > 《见张文定公》黄庭坚

双井黄某再拜献书致政宣徽少师阁下诗云：“瞻彼
淇澳，绿竹漪漪。有斐君子，如切如磋，如琢如磨。瑟兮
僩兮，赫兮喧兮。有斐君子，终不可谖兮。”惟古之德人，
其高明有临，其靓深有威，其润泽在下，其光辉在上。
使人望之而鄙吝之意消，亦不容声也。恭惟阁下，道
尊德贵，载之从来。饭糗桑枢而山立，乘轩委佩而超
然出入诸公间，如砥柱之屹中流也。问学文章，冰销
彼己，惟道以为体，白首日新，夙夜德人之事，如川之
发源。其贫无行义之储，不见比数于时辈，无以为左
右重。顾有事贤之心，取与自信甚笃，尝与深识士大
夫咏嗟盛德，相讲劝以为归。而身贱远，未得有足迹
于门墙之下。今日扫舍人之门，非敢以小人固陋，僭
求言论风旨。拜于庭而承顾盼，进几杖而见嚬呻，得
所以不言而饮人者，则《淇澳》之所歌，昔闻其声，今见
其实。操豚蹄以祝，虽所欲者奢而可笑。先至后去，以来东壁之馀光，不可谓无意者也。蒙冒清重，俯以听
命。不宣。某再拜。